KIRJALLINEN KYSYMYS E-1093/02 esittäjä(t): Adriana Poli Bortone (UEN) komissiolle. Prioriteetit komission liikennepolitiikassa.



Virallinen lehti nro 028 E , 06/02/2003 s. 0069 - 0069



KIRJALLINEN KYSYMYS E-1093/02 esittäjä(t): Adriana Poli Bortone (UEN) komissiolle (18. huhtikuuta 2002) Aihe: Prioriteetit komission liikennepolitiikassa Barcelonassa 14.15. maaliskuuta 2002 kokoontuneen Eurooppa-neuvoston tulevien vuosien liikennepolitiikkaa koskevissa päätelmissä korostetaan täysin asianmukaisesti jo jonkin aikaa olemassa ollutta ongelmaa, jonka muodostavat liikenteen pullonkaulat joillakin vilkkaasti liikennöidyillä alueilla, kuten Alpeilla, Pyreneillä ja Itämerellä. Barcelonan päätelmien uusi terminologia kuitenkin jättää toivomisen varaa ja herättää epäilyksiä, kun sitä vertaa eurooppalaisesta liikennepolitiikasta vuoteen 2010 laaditun valkoisen kirjan toiseen osaan, jonka otsikkona on liikenteen pullonkaulojen poistaminen. Edellä mainittujen päätelmien 38 kohdassa todetaan, että uusilla ensisijaisilla hankkeilla on pyrittävä poistamaan liikenteen pullonkauloja muun muassa sellaisilla alueilla kuin Alpit ja Pyreneet sekä Itämeri. Ottaen huomioon erot tavoitteissa, voiko komissio 1. selvittää neuvoston ja komission ilmeisestikin toisistaan poikkeavien strategioiden yhteensopivuuden? 2. selvittää, mitkä ovat komission suuntaviivat liikenteen alalla tulevina vuosina, erityisesti edellä mainittuja alueita ajatellen? Loyola de Palacion komission puolesta antama vastaus (31. toukokuuta 2002) Barcelonassa 15.16. maaliskuuta kokoontunut Eurooppa-neuvosto pyysi neuvostoa ja Euroopan parlamenttia hyväksymään joulukuuhun 2002 mennessä Euroopan laajuisia liikenneverkkoja koskevien suuntaviivojen sekä niihin liittyvien rahoitussääntöjen tarkistuksen, komission kartoittamat uudet ensisijaiset hankkeet mukaan luettuina, jotta liikenneolosuhteita ja liikenneturvallisuutta saataisiin parannettua kaikkialla Euroopan unionissa ja liikenteen pullonkauloja poistettua muun muassa sellaisilla alueilla kuin Alpit ja Pyreneet sekä Itämeri. Komissio katsoo, että tämä julkilausuma on täysin yhteensopiva eurooppalaisesta liikennepolitiikasta vuoteen 2010 laaditun valkoisen kirjan tavoitteiden kanssa. Nämä ovat toteutuneet käytännössä etenkin pullonkaulojen osalta ehdotuksessa, joka koskee yhteisön suuntaviivoista Euroopan laajuisen liikenneverkon kehittämiseksi 23. heinäkuuta 1996 tehdyn Euroopan parlamentin ja neuvoston päätöksen N:o 1692/96/EY(1) muuttamista. Tämän ehdotuksen tarkoituksena on keskittää yhteisön toiminta rajalliseen määrään uusia horisontaalisia prioriteetteja pullonkaulojen vähentämiseksi sekä ensisijaisiin hankkeisiin, joihin sisältyvät Essenin Eurooppa-neuvostossa 9.10. joulukuuta 1994 sekä Dublinin Eurooppa-neuvostossa 13.14. joulukuuta 1996 hyväksytyt keskeneräiset hankkeet sekä kahdeksan uutta hanketta. Yhteensä neljä näistä kahdeksasta uudesta ensisijaisesta hankkeesta koskee uusien raideliikenneväylien rakentamista, jolla pyritään suoraan vähentämään pullonkauloja Alpeilla ja Pyreneillä (hankkeet 1, 3, 6 ja 16). Itämeren osalta komissio katsoo, että Saksan ja Tanskan välistä kiinteää yhteyttä (Fehmarn Belt, hanke 20) koskevan uuden ensisijaisen hankkeen pitäisi edistää pääsyä Itämeren alueelle. Tätä aluetta koskeviin toisiin pullonkauloihin voidaan löytää ratkaisu kehittämällä merten moottoriteitä. Komissio on jo ehdottanut Marco-Polo-ohjelman luomista koskevaa asetusta. Ohjelman täytäntöönpano vuonna 2003 mahdollistanee rahoitustuen innovatiivisille palveluille, joihin sisältyy lyhyen matkan meriliikenne. Kuten valkoisessa kirjassa ilmoitetaan, komission tarkoituksena on myös sisällyttää merten moottoritiet Euroopan laajuiseen liikenneverkkoon vastaavien infrastruktuurihankkeiden tukemiseksi. Tämä tapahtuisi Euroopan laajuisen liikenneverkon suuntaviivojen toisessa tarkistuksessa, jota koskeva ehdotus on määrä julkaista vuonna 2004. Tämä uusi käsite hyödyttää yhtä paljon Alppien ja Pyreneiden kaltaisia alueita, joiden ylitys voidaan välttää käyttämällä merireittejä. (1) EYVL L 228, 9.9.1996.